作者:王渙
標題:惆悵詩十二首
內容:八蠶薄絮鴛鴦綺，半夜佳期並枕眠。鐘動紅娘喚歸去，對人勻淚拾金鈿。李夫人病已經秋，漢武看來不舉頭。得所濃華銷歇盡，楚魂湘血一生休。謝家池館花籠月，蕭寺房廊竹颭風。夜半酒醒憑檻立，所思多在別離中。隋師戰艦欲亡陳，國破應難保此身。訣別徐郎淚如雨，鏡鸞分後屬何人。七夕瓊筵隨事陳，兼花連蒂共傷神。蜀王殿裡三更月，不見驪山私語人。夜寒春病不勝懷，玉瘦花啼萬事乖。薄倖檀郎斷芳信，驚嗟猶夢合歡鞋。嗚咽離聲管吹秋，妾身今日為君休。齊奴不說平生事，忍看花枝謝玉樓。青絲一綹墮雲鬟，金剪刀鳴不忍看。持謝君王寄幽怨，可能從此住人間。陳宮興廢事難期，三閣空餘綠草基。狎客淪亡麗華死，他年江令獨來時。晨肇重來路已迷，碧桃花謝武陵溪。仙山目斷無尋處，流水潺湲日漸西。少卿降北子卿還，朔野離觴慘別顏。卻到茂陵唯一慟，節毛零落鬢毛斑。夢裡分明入漢宮，覺來燈背錦屏空。紫臺月落關山曉，腸斷君恩信畫工。